Document ID: 32014D0134

KOMISIJAS ĪSTENOŠANAS LĒMUMS
(2014. gada 12. marts)
par dažiem aizsardzības pasākumiem saistībā ar Āfrikas cūku mēri Polijā
(izziņots ar dokumenta numuru C(2014) 1657)
(Autentisks ir tikai teksts poļu valodā)
(Dokuments attiecas uz EEZ)
(2014/134/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
tā kā:
(1)
Āfrikas cūku mēris ir vīrusa izraisīta infekcijas slimība, ar ko slimo cūkas mājas un savvaļas cūku populācijās un kas var būtiski ietekmēt cūku audzēšanas rentabilitāti, traucējot Savienības iekšējo tirdzniecību un eksportu uz trešām valstīm.
(2)
Āfrikas cūku mēra uzliesmojuma gadījumā pastāv risks, ka slimības ierosinātājs var izplatīties uz citām cūku audzētavām un uz savvaļas cūkām. Tādējādi, tirgojot dzīvas cūkas vai no tām iegūtus produktus, tas var izplatīties no vienas dalībvalsts uz citu dalībvalsti un uz trešām valstīm.
(3)
Ar Padomes Direktīvu 2002/60/EK (3) nosaka obligātos pasākumus, kas veicami Savienībā Āfrikas cūku mēra kontrolei. Direktīvas 2002/60/EK 15. pants paredz, ka pēc tam, kad apstiprināts viens vai vairāki savvaļas cūku saslimšanas gadījumi ar Āfrikas cūku mēri, ir jāizveido inficētā zona.
(4)
Polija ir informējusi Komisiju par pašreizējo situāciju tās teritorijā saistībā ar Āfrikas cūku mēri un saskaņā ar Direktīvas 2002/60/EK 15. pantu ir izveidojusi inficēto zonu, kurā piemēro minētās direktīvas 15. un 16. pantā noteiktos pasākumus.
(5)
Lai novērstu nevajadzīgus traucējumus Savienības iekšējā tirdzniecībā un izvairītos no tā, ka trešās valstis varētu uzlikt nepamatotus tirdzniecības šķēršļus, sadarbībā ar attiecīgo dalībvalsti ir jāizveido Savienības saraksts, kur uzskaitītas ar Āfrikas cūku mēri inficētās teritorijas Polijā.
(6)
Tādējādi Polijas inficētās teritorijas būtu jāiekļauj šā lēmuma pielikumā un jānosaka, cik ilgi ir spēkā šāds sadalījums zonās saskaņā ar Direktīvas 2002/60/EK 15. pantu.
(7)
Komisijas Īstenošanas lēmums 2014/100/ES (4) būtu jāapstiprina pēc apspriešanās Pārtikas aprites un dzīvnieku veselības pastāvīgajā komitejā.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Polija nodrošina, lai inficētajā zonā, kas izveidota saskaņā ar Direktīvas 2002/60/EK 15. pantu, būtu iekļautas vismaz šā lēmuma pielikumā minētās teritorijas.
2. pants
Šo lēmumu piemēro līdz 2014. gada 30. aprīlim.
3. pants
Šis lēmums ir adresēts Polijas Republikai.
Briselē, 2014. gada 12. martā

Labels: 18
6